Oana Radu și fostul soț, Cătălin Dobrescu, au trecut de la giugiuleală la răfuială publică! Artista, care a fost de fiecare dată extrem de rezervată când a venit vorba despre viața ei personală (mai ales în momentele când ceva nu funcționa) și-a călcat pe inimă și a dezvăluit adevăratele motive ale separării de antrenorul de fitness.
Din cei patru ani de relație, Oana Radu susține că în trei dintre ei a luptat din răsputeri cu situațiile la care o supunea bărbatul pe care ni-l prezenta tuturor pe rețelele de socializare drept omul vieții sale.
În clipa în care a anunțat marea despărțire de antrenorul de fitness, Oana Radu a devenit inabordabilă, evitând orice comentariu pe tema asta. Cântăreața a spus de fiecare dată că nu își va expune intimitățile până astăzi, 29 martie 2024.
Acuzațiile pe care interpreta de muzică de petrecere i le aduce lui Cătălin Dobrescu sunt unele devastatoare! Vedeta vorbește cu subiect și predicat despre abuzuri (înțelegem emoționale) și toxicitate.
"Acest video nu are ca scop denigrarea fostului meu soț și nici nu sunt genul de persoană care să arunce cu noroi într-o relație. Aleg să vorbesc public despre lucrurile prin care cred că trec multe dintre noi", își explică Oana Radu ieșirea publică în care vorbește despre fostul soț.
"Aleg să nu îmi mai fie frică, deoarece mi-a fost destul de frică în relație. Mi se pare îngrozitor, scârbos și oribil că am ajuns să vorbesc public despre așa ceva. Vreau ca povestea să fie un exemplu pentru fetele și băieții care trec prin relații toxice.
Dacă vă aflați în momentul ăsta într-o relație toxică, abuzivă, cum a fost a mea, vă rog să plecați! Mi-a luat aproape trei ani să ies din relația asta, deși relația a durat doar patru ani. (…)
Să nu lăsați pe nimeni, niciodată să vă spună că nu sunteți buni de nimic, că nu aveți un aspect fizic frumos, că nu valorați nimic, că totul e datorită lor, că nu faceți nimic fără ei. Eu mi-am dorit această despărțire.
Eu am fost cea care a intentat divorțul. Nu o să spun motivele concrete, dar eu am fost cea care a intentat divorțul, iar în decembrie s-a finalizat divorțul nostru", a completat Oana Radu pe Instagram.
Cântăreața a apus că în ciuda relației abuzive în care a stat, divorțul a fost unul amiabil, la notar, căci așa și-a dorit ea, nedorind să facă mare tam-tam pe marginea subiectului.
"Cred că nu mai e niciun secret că eu eram sursa de venit din familia noastră. Și aici o să dezvolt puțin lucrurile. Când am început această relație, Cătălin antrena în Craiova. În momentul în care a hotărât să se mute la București și concertele au început să vină foarte mult, el a renunțat la ceea ce făcea pentru a conduce mașina la concerte și pentru a răspunde la telefon când se programau concerte. Mai exact se ocupa de numărul de booking.
Nu s-a renunțat la meseria de antrenor din altruism, ci pentru că eu aveam atât de multe concerte. Așa că el a început să conducă mașinile la concerte și să răspundă la telefon. Regret problemele lui cu spatele și nu le doresc absolut nimănui. Cu siguranță nu sunt din cauza condusului", sunt alte acuzații explozive pe care Oana Radu le aruncă despre fostul soț.
Oana a mai spus că, în ciuda relației toxice pe care au avut-o, și-au luat un apartament împreună și o mașină, iar artista și-a dorit să rămână în casa respectivă și i-a propus lui Cătălin să îi dea o sumă de bani, partea lui, cum ar veni.
Vedeta a zis, printre altele, și câteva lucruri bune despre fostul soț. A recunoscut că Dobrescu a ajutat-o să slăbească, lucru pentru care îi mulțumește. Cu toate astea, faptul că a dat jos niște kilograme a reprezentat o altă corvoadă sentimentală. Artista a vrut să fie slabă pentru a fi plăcută de soț.
FANATIK l-a contactat pe Cătălin Dobrescu pentru un drept la replică, date fiind acuzațiile în cascadă lansate de Oana Radu, cea care a spus că scopul nu e să-l denigreze. Antrenorul de fitness nu i-a făcut pe plac cântăreței și a refuzat să ofere detalii ori să o contrazică în privința motivelor care au dus la divorț.
"Este fix părerea ei. Eu nu comentez nimic, pentru că nu vreau să intru în niciun scandal", este reacția lui Cătălin Dobrescu, pentru FANATIK. Întrebat dacă are de gând să iasă și el public cu un videoclip asemănător celui postat de Oana ori dacă intenționează să o dea în judecată pentru acuzațiile lansate, Cătălin a spus că e departe de el gândul ăsta.
"Nu, nu mă interesează să fiu în niciun scandal cu ea. Eu nu-mi spăl rufele în public!", a adăugat cu fermitate antrenorul de fitness, pentru FANATIK.